钦定古今图书集成/明伦汇编/官常典/第074卷 > 西昌侯藻
## 钦定古今图书集成/明伦汇编/官常典/第074卷 > 西昌侯藻

按《梁书长沙嗣王传》：“西昌侯藻，字靖艺，元王弟也。少
立名行，志操清洁。齐永元初，释褐著作佐郎。天监元
年，封西昌县侯，食邑五百户，出为持节都督益宁二
州诸军事、冠军将军、益州刺史。时天下草创，边徼未
安，州民焦僧护聚众数万，据郫、樊作乱。藻年未弱冠，
集僚佐议，欲自击之。或陈不可，藻大怒，斩于阶侧。乃”
乘平肩舆，巡行贼垒。贼弓乱射，矢下如雨，从者举楯
御箭，又命除之，由是人心大安，贼乃夜遁。藻命骑追
之，斩首数千级，遂平之。进号信威将军。九年，征为太
子中庶子。十年，为左骁骑将军，领南琅邪太守，入为
侍中。藻性谦退，不求闻达，善属文辞，尤好古体。自非
公䜩，未尝妄有所为，纵有小文成辄“弃本。”十一年，出
为使持节、都督雍梁秦三州、竟陵随二郡诸军事、仁
威将军、宁蛮校尉、雍州刺史。十二年，征为使持节、都
督南兖兖徐青冀五州诸军事、兖州刺史，军号如故。
频莅数镇，民吏称之，推善下人，常如不及。征为太子
詹事。普通三年，迁领军将军，加侍中。六年，为军师将
军，与西丰侯正德北伐涡阳，辄班师，为有司所奏，免
官，削爵土。七年，起为宗正卿。八年，复封爵。寻除左卫
将军，领兵步校尉。大通元年，迁侍中、中护军。时涡阳
始降，乃以藻为使持节、北讨都督、征北大将军，镇于
涡阳。二年，为中权将军、金紫光禄大夫，置佐史，加侍
中。中大通元年，迁护军将军，中权如故。三年，为中将
军、太子詹事，出为丹阳尹。高祖每叹曰：“子弟并如迦
叶，吾复何忧。”迦叶，藻小名也。入为安左将军、尚书左
仆射，加侍中，藻固辞不就，诏不许。大同五年，迁中卫
将军、开府仪同三司，中书令、侍中如故。藻性恬静，独
处一室，床有膝痕，宗室衣冠，莫不楷则。常以爵禄太
过，每思屏退。门庭闲寂，宾客罕通，太宗尤敬爱之。自
遭家祸，恒布衣蒲席，不食鲜禽，非在公庭，不听音乐。
高祖每以此称之。出为使持节、督南徐州刺史。侯景
乱，藻遣长子彧率兵入援。及城开，加散骑常侍、大将
军。景遣其仪同萧邕代之，据京口。藻因感气，疾不自
疗。或劝奔江北，藻曰：“吾国之台铉，位任特隆，既不能
诛翦逆贼，正当同死朝廷，安能投身异类，欲保馀生。”
因不食累日。太清三年薨，时年六十七。

按《南史》本传：“藻为益州刺史，时邓元起在蜀，自以有
克刘季连功，恃宿将，轻少藻，藻怒，乃杀之。初，邓元起
之在蜀也，崇于聚敛，财货山积，金玉珍帛为一室，名
为内藏；绮縠锦罽为一室，号曰外府。”藻以外府赐将
帅，内藏归王府，不有私焉。及是还朝，轻装就路，再迁
侍中。